– У стаматалагічнай паліклініцы па тэхнічных прычынах пакуль не могуць карыстацца сістэмай заказу талонаў праз інтэрнэт – там няма такой праграмы. Што тычыцца заказу талонаў да неўролага і эндакрынолага, то іх можна атрымаць ва ўчастковага тэрапеўта, таму на прыём трэба запісвацца да яго. Увесь паток хворых, які напрамую ідзе да гэтых вузкіх спецыялістаў, было вырашана накіраваць да тэрапеўтаў, каб тыя разбіраліся ў праблеме і накіроўвалі хворых людзей па адрасе пры неабходнасці. Бо часта здаралася такое, што чалавек заказваў талон да неўролага, а хвароба яго была зусім не неўралагічнага характару – далёка не кожны можа сам сабе паставіць правільны дыягназ. Выпісаць рэцэпт хворым на дыябет, якія ідуць да эндакрынолага, можа і тэрапеўт. Наспела неабходнасць, каб і талоны да хірургаў таксама выдаваў тэрапеўт: часта людзі з неўралагічнымі праблемамі па памылцы прыходзяць у кабінет хірурга ці траўматолага.